相和歌辭 苦哉行五首 四
作者：戎昱
朝代：唐

paragraphs: 妾家青河邊，七葉承貂蟬。
身爲最小女，偏得渾家憐。
親戚不相識，幽閨十五年。
有時最遠出，祗到中門前。
前年狂胡來，懼死飜生全。
今秋官軍至，豈意遭戈鋋。
匈奴爲先鋒，長鼻黃髮拳。
彎弓獵生人，百步牛羊羶。
脫身落虎口，不及歸黃泉。
苦哉難重陳，暗哭蒼蒼天。